
מוסדות חינוך חב"ד ליובאוויטש - ביתר עילית

ב"ה
תַּפְקִידוֹ שֶׁל רַב
 רַבֵּנוּ הַזָּקֵן, רַבִּי שְׁנֵיאוֹר-זַלְמָן מִלַּאדִי, הָיָה צְעִיר תַּלְמִידָיו שֶׁל הַמַּגִּיד מִמֶּזְרִיטְשׁ, וְאַךְ טִבְעִי הָיָה שֶׁשְּׁמוֹ וּגְדֻלָּתוֹ עֲדַיִן לֹא נוֹדְעוּ לָרַבִּים. לֹא הַכֹּל נֵחֲנוּ בְּחַדּוּת-הָעַיִן הַדְּרוּשָׁה כְּדֵי לְהַעֲרִיךְ נְכוֹנָה אֶת הָאַבְרֵךְ הַצָּעִיר.[image: http://www.baalhatanya.org.il/files/169/katavot/chatuna(1).jpg]
[bookmark: _gjdgxs]גְּאוֹנוּתוֹ הָעֲצוּמָה בַּתּוֹרָה הֵחֵלָּה לְהֵחָשֵׂף רַק מְאֻחָר יוֹתֵר, בִּמְיֻחָד לְאַחַר שֶׁהַמַּגִּיד בָּחַר דַּוְקָא בּוֹ, מִבֵּין כָּל תַּלְמִידָיו, לַעֲרֹךְ מֵחָדָשׁ אֶת הַשֻּׁלְחָן-עָרוּךְ. בְּמַקְבִּיל הֵחֵלּוּ לְהַבְלִיחַ צִדְקוּתוֹ וּקְדֻשָּׁתוֹ שֶׁל מִי שֶׁלְּיָמִים יָסַד אֶת חֲסִידוּת חַבַּ"ד וְהִתְיַצֵּב בְּרֹאשׁ הַחֵץ לְבִצּוּר מַעֲמָדָהּ שֶׁל הַחֲסִידוּת וְלַהֲגָנָה עָלֶיהָ מִפְּנֵי הַמִּתְנַכְּלִים לָהּ.
הַסִּפּוּר הַזֶּה אֵרַע בִּימֵי הַבְּרֵאשִׁית, שֶׁקָּדְמוּ לְפִרְסוּמוֹ בָּעוֹלָם. יְהוּדִי כַּפְרִי, שֶׁהִתְגּוֹרֵר בִּסְבִיבוֹת מֶזְרִיטְשׁ וְנָהַג לִפְקֹד מִפַּעַם לְפַעַם אֶת בֵּית-מִדְרָשׁוֹ שֶׁל הַמַּגִּיד, עָמַד לְהַשִּׂיא אֶת בְּנוֹ. נָתַן הַכַּפְרִי אֶת עֵינָיו בְּרַבִּי שְׁנֵיאוֹר-זַלְמָן וְהִבִּיעַ אֶת בַּקָּשָׁתוֹ שֶׁהוּא יְסַדֵּר אֶת הַחֻפָּה וְהַקִּדּוּשִׁין בַּחֲתֻנַּת בְּנוֹ. רַבִּי שְׁנֵיאוֹר-זַלְמָן נַעֲנָה לְבַקָּשַׁת הַכַּפְרִי.
בַּיּוֹם הַמְּיֹעָד נָסַע רַבִּי שְׁנֵיאוֹר-זַלְמָן אֶל הַכְּפָר שֶׁבּוֹ הָיְתָה הַחֲתֻנָּה אֲמוּרָה לְהֵעָרֵךְ. הַשָּׁעָה הָיְתָה שְׁעַת אַחַר-צָהֳרַיִם. מוּל בֵּיתוֹ שֶׁל הַכַּפְרִי נִפְרַשׂ אֹהֶל גָּדוֹל, שֶׁבּוֹ נֶעֶרְכוּ הַשֻּׁלְחָנוֹת לִסְעוּדַת הַחֲתֻנָּה. מִחוּץ לָאֹהֶל הוּקְמָה בִּימָה לַחֻפָּה. הַנַּגָּנִים הִתְקִינוּ אֶת כְּלֵיהֶם לִקְרַאת הַשִּׂמְחָה, בְּעוֹד קְהַל הַמֻּזְמָנִים מַתְחִיל לְהַגִּיעַ לַמָּקוֹם.
כָּעֵת נוֹתַר לְהַשְׁלִים אֶת כְּתִיבַת שְׁטַר הַתְּנָאִים וְהַכְּתֻבָּה. הִתְיַשְּׁבוּ הֶחָתָן וְאָבִיו וּקְרוֹבֵי הַכַּלָּה סְבִיב הַשֻּׁלְחָן וְרַבִּי שְׁנֵיאוֹר-זַלְמָן בְּרֹאשָׁם. פָּתַח רַבִּי שְׁנֵיאוֹר-זַלְמָן אֶת הַשְּׁטָר, וְהוֹצִיא מֵחֵיקוֹ קוּלְמוּס וְקֶסֶת דְּיוֹ כְּדֵי לִרְשֹׁם בַּשְּׁטָר אֶת תַּאֲרִיךְ הַחֲתֻנָּה, שְׁמוֹת בְּנֵי הַזּוּג, סְכוּם הַכְּתוּבָה, שְׁמוֹת הָעֵדִים וּשְׁאָר הַדְּבָרִים הַטְּעוּנִים כְּתִיבָה.
טָבַל הָרַבִּי אֶת הַקּוּלְמוּס בַּדְּיוֹ וְהֵחֵל לִרְשֹׁם. תְּחִלָּה רָשַׁם אֶת הַתַּאֲרִיךְ. אַחַר-כָּךְ אֶת שֵׁם הֶחָתָן. וְאָז הֵחֵל בִּכְתִיבַת שֵׁם הַכַּלָּה כְּפִי שֶׁהִכְתִּיב לוֹ אֲבִי הֶחָתָן. לְפֶתַע כְּאִלּוּ קָפְאָה יָדוֹ בָּאֲוִיר.
"שֵׁם הַכַּלָּה?", שָׁאַל שׁוּב, כְּאִלּוּ לֹא שָׁמַע הֵיטֵב. הָאָב חָזַר פַּעַם נוֹסֶפֶת עַל הַשֵּׁם. הִבִּיט רַבִּי שְׁנֵיאוֹר-זַלְמָן עַל הַכְּתוּבָה שֶׁלְּפָנָיו, הִבִּיט וְהִבִּיט, וּלְפֶתַע נִפְלְטָה מֵחָזֵהוּ אֲנָחָה כְּבֵדָה.
הִבִּיטוּ הַמְּחֻתָּנִים בְּרַבִּי שְׁנֵיאוֹר-זַלְמָן בִּפְלִיאָה. הֵם צִפּוּ לְסִיּוּם כְּתִיבַת הַשְּׁטָר וַחֲתִימָתוֹ, כְּדֵי שֶׁיּוּכְלוּ לָגֶשֶׁת לַחֻפָּה. אַךְ רַבִּי שְׁנֵיאוֹר-זַלְמָן לֹא מִהֵר. הוּא נִרְאָה כִּמְכֻנָּס בְּתוֹךְ עַצְמוֹ. כַּעֲבֹר דַּקָּה אֲרֻכָּה הִתְנַעֵר מֵהִרְהוּרָיו, הֵנִיחַ אֶת הַקּוּלְמוּס מִיָּדוֹ, הֵרִים עֵינָיו אֶל הַסּוֹבְבִים אוֹתוֹ וְאָמַר: "בַּחֲתֻנַּת אִישׁ וְאִשָּׁה בְּעַם-יִשְׂרָאֵל מַזְמִינִים אֶת הַמִּשְׁפָּחָה וְהַיְּדִידִים לָבוֹא וְלִטֹּל חֵלֶק בְּשִׂמְחַת הַחֲתֻנָּה. מִלְבַדָּם מַזְמִינִים גַּם אַנְשֵׁי מַעֲשֶׂה, כְּדֵי שֶׁיְּסַדְּרוּ וִינַהֲלוּ אֶת עִנְיְנֵי הַחֲתֻנָּה כִּדְבָעֵי, וְאַף נוֹתְנִים לָהֶם עַל-כָּךְ שָׂכָר הָגוּן. נוֹסַף עַל אֵלֶּה שׂוֹכְרִים כְּלֵי-זֶמֶר, כְּדֵי שֶׁיְּשַׂמְּחוּ אֶת הַמֻּזְמָנִים וּבְעִקָּר אֶת הֶחָתָן וְהַכַּלָּה. הַמְּהַדְּרִים אַף מַזְמִינִים חַזָּן כְּדֵי שֶׁיְּשַׂמֵּחַ אֶת לֵב הַקְּרוּאִים בְּשִׁיר עָרֵב. אַךְ לְשֵׁם מָה מְזַמְּנִים רַב לַחֲתֻנָּה וְאַף מְשַׁלְּמִים לוֹ עַל כָּךְ שָׂכָר?".
זוֹ הָיְתָה שְׁאֵלָתוֹ שֶׁל רַבִּי שְׁנֵיאוֹר-זַלְמָן. הִבִּיטוּ בּוֹ הַמְּחֻתָּנִים בְּלֹא שֶׁיָּבִינוּ לְאָן הוּא חוֹתֵר, וְשָׁתְקוּ. וְכִי מָה יַעֲנוּ?
בְּאוֹתָהּ שָׁעָה נִתְלַהֲטוּ פָּנָיו שֶׁל רַבִּי שְׁנֵיאוֹר-זַלְמָן וּשְׁתֵּי עֵינָיו בָּעֲרוּ כְּלַפִּידִים. "אִם אַתֶּם אֵינְכֶם עוֹנִים, אָשִׁיב בְּעַצְמִי", אָמַר. "הַקְּרוּאִים בָּאִים לַחֲתֻנָּה מִפְּנֵי שֶׁהִזְמִינוּ אוֹתָם. אַנְשֵׁי הָאִרְגּוּן – כְּדֵי לְהַשְׁלִיט סֵדֶר וּלְשָׁרֵת אֶת הַמֻּזְמָנִים. הַ'כְּלֵיזְמֶרִים' וְהַחַזָּן – כְּדֵי לְשַׂמֵּחַ אֶת הֶחָתָן וְהַכַּלָּה וּכְדֵי לְהִשְׂתַּכֵּר לְמִחְיָתָם. הָרַב בָּא לַחֲתֻנָּה – כְּדֵי לְבָרֵר אֶת זֶהוּת הֶחָתָן וְאֶת זֶהוּת הַכַּלָּה וּלְהַבְטִיחַ שֶׁהַכֹּל נַעֲשָׂה כַּדִּין וְכַהֲלָכָה".
פְּלִיאַת הַמְּחֻתָּנִים נֶהֶפְכָה עַתָּה לִתְמִיהָה רַבָּתִי. "לְמָה יְרַמְּזוּן דִּבְרֵי הָרַב?!", שָׁאֲלוּ בְּגִמְגּוּם. רַבִּי שְׁנֵיאוֹר-זַלְמָן נִשְׁמַע עַכְשָׁו נָחוּשׁ וְתַקִּיף: "קִרְאוּ-נָא לַכַּלָּה וְנִשְׁאַל אֶת פִּיהָ, מִי הִיא וּמָה מַעֲשֶׂיהָ?". הֻזְעֲקָה הַכַּלָּה אֶל רַבִּי שְׁנֵיאוֹר-זַלְמָן. כְּמוֹ הֶחָתָן, גַּם הַכַּלָּה הָיְתָה כַּפְרִיָּה פְּשׁוּטָה מֵאַחַד הַכְּפָרִים בָּאֵזוֹר. חִוָּרוֹן קַל הֵצִיף אֶת פָּנֶיהָ כְּשֶׁהִתְיַצְּבָה בְּרַגְלַיִם רוֹעֲדוֹת לִפְנֵי רַבִּי שְׁנֵיאוֹר-זַלְמָן וְהַמְּחֻתָּנִים מִשְּׁנֵי הַצְּדָדִים.
הֵחֵל רַבִּי שְׁנֵיאוֹר-זַלְמָן לַחְקֹר אוֹתָהּ לִשְׁמָהּ, לְמוֹצָאָהּ וּלְמַעֲשֶׂיהָ. אַחַר-כָּךְ שָׁאַל: "הַאִם הָיִית נְשׂוּאָה?". הַכַּפְרִיָּה הִנְהֲנָה בְּרֹאשָׁהּ. "כֵּן, רַבִּי, אַלְמָנָה אָנֹכִי. חֹדֶשׁ לְאַחַר חֲתֻנָּתִי הָרִאשׁוֹנָה מֵת עָלַי בַּעֲלִי הַצָּעִיר. מִיתָה חֲטוּפָה פָּקְדָה אוֹתוֹ".
"וּבָנִים הָיוּ לָךְ מִמֶּנּוּ?", שָׁאַל רַבִּי שְׁנֵיאוֹר-זַלְמָן.
"לֹא", עָנְתָה.
"וּלְבַעֲלֵךְ הַמֵּת הָיוּ אַחִים?".
"לֹא", הֵשִׁיבָה. "אֵין לוֹ אַחִים".
"הַאֻמְנָם?", נָעַץ בָּהּ הָרַבִּי שְׁתֵּי עֵינַיִם חוֹדְרוֹת.
"בְּעֶצֶם... כֵּן", גִּמְגְּמָה הַכַּלָּה, "הָיָה לוֹ אָח קָטָן שֶׁעָזַב אֶת הַבַּיִת לִפְנֵי שָׁנִים רַבּוֹת וְאֵינֶנִּי יוֹדַעַת מָה עָלָה בְּגוֹרָלוֹ".
נָפְלוּ פְּנֵיהֶם שֶׁל קְרוֹבֵי הַכַּלָּה. הֶחָתָן וְאָבִיו הֶחְוִירוּ כְּסִיד. רַק הַכַּלָּה לֹא הֵבִינָה אֶת מַשְׁמָעוּת הַתַּגְלִית שֶׁחָשְׂפָה. מֵעוֹלָם לֹא שָׁמְעָה עַל דִּינֵי יִבּוּם וַחֲלִיצָה.
כַּעֲבֹר שָׁעָה קַלָּה הִתְפַּזְּרוּ הַקְּרוּאִים וְשָׁבוּ אִישׁ-אִישׁ לְבֵיתוֹ, וְהַנּוֹגְעִים בַּדָּבָר נִפְנוּ לְחַפֵּשׂ פִּתְרוֹנוֹת לַמַּצָּב הַסָּבוּךְ.
עַד מְהֵרָה נוֹדַע דְּבַר הַמַּעֲשֶׂה בְּכָל הַסְּבִיבָה, וּגְדֻלָּתוֹ שֶׁל רַבִּי שְׁנֵיאוֹר-זַלְמָן, שֶׁעֵינָיו רוֹאוֹת לַמֶּרְחַקִּים, הֵחֵלָּה לְהִתְפַּרְסֵם.
 (מִתּוֹךְ עִתּוֹן 'תּוֹרָתְךָ שַׁעֲשׁוּעַי')

